Балъкъэр театрыр — Тыркум
Кулиев Къайсын и цIэр зезыхьэ Балъкъэр къэрал драмэ театрыр хэтщ тырку театрхэм я «Тысяча дыханий — один голос» VI дунейпсо фестивалым. Мэлыжьыхьым и 14 — 24-хэм Конье къалэм (Тырку) щекIуэкIыну зэIущIэм театрыр кIуащ Урысей Федерацэмрэ Къэбэрдей- Балъкъэрымрэ ЩэнхабзэмкIэ я министерствэхэр я дэIэпыкъуэгъуу.
Балъкъэр къэрал драмэ театрым зыкъигъэлъэгъуащ мэлыжьыхьым и 18-м. Театреплъхэм ирагъэлъэгъуащ Токумаев Жэгъэфар и «Женитьба Чоная» тхыгъэм къытращIыкIа спектаклыр. Ар зыгъэувар Теувэж Владимирщ. Роль нэхъыщхьэхэр ягъэзащIэ КъБР-м щIыхь зиIэ и артистхэу Жангуразов Мэжид, Мамаевэ ФатIимэ, Мамучиев Чэмал, театрым нэгъуэщI и актерхэри хэтщ.
Балъкъэр театрым и унафэщI Жангуразов Мэжид къыхигъэщащ зи Iэтащхьэ IуэхущIапIэр хамэ къэрал иджы япэ кIуауэ зэрыарар, тыркубзэкIэ псалъэ лъэпкъхэм Къэбэрдей-Балъкъэрым и театр щэнхабзэр гурыхь ящыхъуну, балъкъэр профессиональнэ гъуазджэм и щхьэхуэныгъэхэр Тыркум къыщащтэну зэригуапэр.
Апхуэдэу фестивалым хэтщ Анкара, Конье, Трабзон (Тырку), Къэзахъстан, Азербайджан, Дагъыстэн, Ирак, Кипр, Болгарие, Косовэ, Македоние щыIэ театрхэр.
БЛИЙ Даянэ.
